ट्रेंट ब्रिज टेस्ट : इंग्लैंड के 1 विकेट पर 24 रन  
ट्रेंट ब्रिज मैदान पर जारी दूसरे टेस्ट मैच के दूसरे दिन खेल खत्म होने तक इंग्लैंड की टीम ने दूसरी पारी में एक विकेट के नुकसान पर 24 रन बना लिए।
ट्रेंट ब्रिज मैदान पर जारी दूसरे टेस्ट मैच के दूसरे दिन शनिवार को खेल खत्म होने तक इंग्लैंड की टीम ने दूसरी पारी में एक विकेट के नुकसान पर 24 रन बना लिए हैं। पहली पारी के आधार पर भारतीय टीम से अब इंग्लैंड 43 रन पीछे है।   इंग्लैंड की ओर से एंड्रयू स्टॉस छह और इयान बेल नौ रन बनाकर खेल रहे हैं। इंग्लैंड का पहला विकेट एलिस्टर कुक के रूप में गिरा। वह पांच रन के निजी योग पर इशांत शर्मा की गेंद पर युवराज सिंह को कैच थमा बैठे।    इससे पहले भारतीय क्रिकेट टीम की पारी 288 रनों पर सिमट गई। इस तरह भारत को 67 रनों की बढ़त मिली। इंग्लैंड ने अपनी पहली पारी में 221 रन बनाए थे।   दूसरे दिन भारतीय टीम की ओर से राहुल द्रविड़ ने शतकीय (117) पारी खेली जबकि युवराज सिंह ने 62 और वीवीएस लक्ष्मण ने 54 रनों का योगदान दिया।   द्रविड़ ने 235 गेंदों में 15 चौके लगाए जबकि युवराज सिंह ने 115 गेंदों में 10 चौके जड़े। लक्ष्मण ने भी 112 गेंदों में 10 चौके जड़े। द्रविड़ और युवराज के बीच जहां पांचवें विकेट के लिए 128 रनों की साझेदारी हुई वहीं द्रविड़ और लक्ष्मण के बीच दूसरे विकेट के लिए 93 रनों की साझेदारी हुई।   द्रविड़ और युवराज के बीच 128 रनों की साझेदारी को देखते हुए एक समय लग रहा था कि भारत बड़ा स्कोर खड़ा करने में सक्षम होगा। लेकिन युवराज सिंह के कुल योग 267 रन पर आउट होते ही भारतीय टीम धराशायी हो गई। बॉड ने एक ही ओवर में हैट्रिक लेकर कप्तान महेंद्र सिंह धोनी, हरभजन सिंह और प्रवीण कुमार को चलता कर दिया। इसके बाद राहुल द्रविड़ कुल योग 273 पर ब्रेसनन की गेंद पर कुक को कैच दे बैठे। ईशांत शर्मा तीन रन बनाकर आउट हुए।  इससे पहले दिन दूसरे दिन भारत का पहला विकेट लक्ष्मण के रूप में गिरा। लक्ष्मण 54 रन बनाने के बाद आउट हुए थे। उस समय भारत का स्कोर एक विकेट पर 97 रन था। लक्ष्मण ने अपनी 112 गेंदों की पारी में 10 चौके लगाए। उनका विकेट टिम ब्रेस्नन को मिला।   लक्ष्मण ने 124 गेंदों पर नौ चौके लगाकर खेल रहे द्रविड़ के साथ दूसरे विकेट के लिए 96 रनों की साझेदारी निभाई। लक्ष्मण का यह 54वां अर्द्धशतक है।  सचिन तेंदुलकर एक बार फिर सस्ते में आउट हो गए। तेंदुलकर 16 रन बनाकर स्टुअर्ट ब्रॉड की गेंद पर आउट हुए।   तेंदुलकर लॉर्ड्स मैदान पर खेले गए पहले टेस्ट मैच में 12 और 34 रन की पारियां खेली थीं। इसके बाद बल्लेबाजी के लिए उतरे रैना भी कुछ खास नहीं कर सके और 12 रन बनाकर आउट हो गए।   इंग्लैंड की ओर से स्टुअर्ट ब्रॉड ने छह विकेट चटकाए जबकि एंडरसन और ब्रेस्नन को दो-दो विकेट मिले।    पहले दिन का खेल खत्म होने तक द्रविड़ सात और लक्ष्मण 13 रन बनाकर नाबाद लौटे थे। भारत ने इंग्लिश टीम को 221 रनों पर समेटने के बाद पहले दिन के अंतिम सत्र में अपने सलामी बल्लेबाज अभिनव मुकुंद का विकेट गंवा दिया था।   मुकुंद खाता भी नहीं खोल सके थे। उनका विकेट जेम्स एंडरसन ने लिया। टॉस जीतकर पहले गेंदबाजी करते हुए भारतीय टीम ने इंग्लैंड को महज 221 के स्कोर पर समेट दिया था।   इंग्लैंड की टीम हालांकि और सस्ते स्कोर पर निपट सकती थी लेकिन स्टुअर्ट ब्रॉड ने अर्द्धशतक लगाकर अपनी टीम को सम्मानजनक स्थिति में पहुंचाया।  भारतीय टीम ने 124 रनों के कुल योग पर इंग्लिश टीम के आठ बल्लेबाजों को पवेलियन की राह दिखा दी थी लेकिन पहले टेस्ट मैच में गेंद व बल्ले के साथ जौहर दिखाने वाले ब्रॉड ने 64 रनों की पारी खेली। वह इंग्लिश टीम के सबसे सफल बल्लेबाज रहे।  भारत की ओर से जहीर खान के स्थान पर अंतिम एकादश में जगह पाने वाले शांताकुमारन श्रीसंत, इशांत शर्मा और प्रवीण कुमार ने तीन-तीन विकेट हासिल किए जबकि एक विकेट हरभजन सिंह के खाते में गया।  चार मैचों की इस श्रृंखला में मेजबान टीम 1-0 से आगे है। उसने लॉर्ड्स मैदान पर खेले गए पहले टेस्ट मैच में 196 रनों से जीत दर्ज की थी।